เรื่องร้องเรียน: การทำงานของพนักงาน ส่วนงานทะเบียนพาณิชย์อิเลคทรอนิกส์ สำนักงานเขตวัฒนา ให้บริการแย่มาก หน้าตาบูดบึ้ง ไม่เช็คข้อมูลส่วนกลาง และแจ้งให้กลับ ไม่รับเรื่องขึ้นทะเบียนพาณิชย์อิเลคทรอนิกส์
การดำเนินการของเจ้าหน้าที่: เรียน ท่านผู้แจ้งข้อมูล 		ตามที่ท่านได้แจ้งเรื่องการทำงานของเจ้าหน้าที่ในการให้บริการรับจดทะเบียนพาณิชย์อิเล็กทรอนิกส์ ของสำนักงานเขตวัฒนา เมื่อวันที่ 19 ตุลาคม 2566 ว่า เจ้าหน้าที่ให้บริการแย่มาก หน้าตาบูดบึ้ง ไม่เช็คข้อมูลส่วนกลาง และแจ้งให้กลับ ไม่รับเรื่องจดทะเบียนพาณิชย์อิเล็กทรอนิกส์  นั้น 		สำนักงานเขตวัฒนาได้สอบถามข้อเท็จจริงจากเจ้าหน้าที่ผู้ให้บริการรับเรื่องจดทะเบียนพาณิชย์อิเล็กทรอนิกส์ดังกล่าวแล้ว แจ้งว่า กรณีตามข้อร้องเรียนเกิดขึ้นเมื่อวันที่ 19 ตุลาคม 2566 เวลา 08.05 น.        เกิดจาก การกรอกคำขอจดทะเบียนพาณิชย์ คลาดเคลื่อน กล่าวคือ กรอกชื่อผู้ขอจดทะเบียนพาณิชย์เป็นบุคคลธรรมดาชาวต่างด้าว (เจ้าหน้าที่ได้สอบถามย้ำแล้ว ประชาชนผู้ได้รับมอบอำนาจให้มายื่นคำขอจดทะเบียนพาณิชย์ ยืนยันว่า           ผู้ยื่นคำขอจดทะเบียนพาณิชย์เป็นบุคคลธรรมดาชาวต่างด้าว ไม่ใช่กรณีนิติบุคคลหรือนิติบุคคลต่างด้าว) กรณีจึงอยู่ในอำนาจหน้าที่ของกรมพัฒนาธุรกิจการค้า กระทรวงพาณิชย์ ตามพระราชบัญญัติการประกอบธุรกิจของคนต่างด้าว พ.ศ. 2542 จึงไม่สามารถให้รายละเอียดของเอกสารหลักฐานได้ และได้แนะนำให้ผู้ร้องติดต่อกรมพัฒนาธุรกิจการค้า กระทรวงพาณิชย์โดยตรง เพื่อให้ทราบรายละเอียดเอกสารหรือสอบถามข้อมูลต่างๆ ได้ถูกต้องครบถ้วน ส่วนกรณีร้องเรียนว่า หน้าตาบูดบึ้ง เกิดจากเจ้าหน้าที่ไม่สบายเป็นไข้หวัดและได้ทานยามีอาการง่วงซึมจึงอาจทำให้ดูเหมือนหน้าตาบูดบึ้ง ซึ่งไม่ได้มีเจตนาในการให้บริการที่ไม่ดี ทั้งนี้ ต่อมาในวันดังกล่าวช่วงบ่าย เจ้าหน้าที่จากกรมพัฒนาธุรกิจการค้า กระทรวงพาณิชย์ ได้ติดต่อมายังสำนักงานเขตวัฒนา แจ้งว่า ผู้ขอจดทะเบียนพาณิชย์เป็นนิติบุคคล ไม่ใช่บุคคลธรรมดาชาวต่างด้าว ตามที่กรอกในคำขอจดทะเบียนพาณิชย์ เจ้าหน้าที่เขตวัฒนาจึงได้รับจดทะเบียนพาณิชย์ดังกล่าวเรียบร้อยแล้ว อย่างไรก็ตามสำนักงานเขตวัฒนาได้กำชับเจ้าหน้าที่ในการให้บริการประชาชน            ด้วยความสุภาพเอาใจใส่ต่อไป 		จึงเรียนมาเพื่อโปรดทราบ และขออภัยมา ณ โอกาสนี้
ความเห็นของผู้แจ้ง: ขอให้หน้าตายิ้มแย้ม น้ำเสียงที่ใช้เป็นมิตร ไม่ว่าคุณจะรับผิดชอบงานที่เกี่ยวข้องด้วยหรือไม่ก็ตาม ไม่ว่าคุณจะมีปัญหามาจากไหนก็ตาม แต่ขอให้เมื่ออยู่ทีี่ทำการ ให้พร้อมที่จะบริการประชาชนด้วยรอยยิ้มและน้ำเสียงที่เป็นมิตร
พื้นที่: แขวงพระโขนง เขตคลองเตย กรุงเทพมหานคร